અલબત્ત, હજી દિલ્હી દૂર છે અને લોકસભાની ચૂંટણી ક્યારે થશે તે પ્રશ્ન છે. ભેંસ ભાગોળે છે! અત્યારે નરેન્દ્ર મોદી અને સરકારની પ્રતિભા ઝાંખી પડી છે, તેથી વિપક્ષો આક્રમક બન્યા છે. ભાવવધારાની ફરિયાદ નથી, તો ખેડૂતો ભાવવધારો માગે છે. શાકભાજીના ઢગલા અને દૂધનાં ટેન્કરો રસ્તામાં ઢોળાય છે. કિસાન આંદોલન પાછળ રાજકીય ‘હાથ’ છે. રાજસ્થાન અને મધ્ય પ્રદેશમાં વધુ ઉગ્ર છે. આ સાથે ખ્રિસ્તી ધર્મગુરુઓ મેદાનમાં આવી રહ્યા છે – દિલ્હી પછી ગોવાના બિશપે સંવિધાન માટે ચિંતા દર્શાવી છે. મુસ્લિમ-ખ્રિસ્તી-દલિત સમાજ સરકારની સામે છે. વિપક્ષી એકતાના પ્રયાસ થઈ રહ્યા છે – તેનું ભાવિ રાજસ્થાન અને મધ્ય પ્રદેશનાં ચૂંટણી પરિણામ ઉપર આધાર રાખશે.